b'\n_START_ARTICLE_\nArthur Nielsen (1914-1945)\n_START_PARAGRAPH_\nArthur Nielsen (19. januar 1914 i K\xc3\xb8benhavn - 28. februar 1945 i Hvidovre) var en dansk premierl\xc3\xb8jtnant og modstandsmand._NEWLINE_Arthur Nielsen tilh\xc3\xb8rte en milit\xc3\xa6rmodstandsgruppe. Han var fra for\xc3\xa5ret 1944 chef for K\xc3\xb8benhavnsledelsen afsnit 6, som udgjordes af R\xc3\xb8dovre, Hvidovre, Glostrup og Br\xc3\xb8ndbyerne. Han var vinteren 1944/1945 g\xc3\xa5et under jorden og i seks m\xc3\xa5neder opholdt han sig i skjul i en villa p\xc3\xa5 Kirkebroen 7 i Hvidovre. Gestapo havde opdaget skjulestedet, da Arthur Nielsen var blevet stukket. Efter en voldsom kamp i forbindelse med et arrestationsfors\xc3\xb8g natten til 28. februar 1945 blev Arthur Nielsen, hans v\xc3\xa6rtinde Agnes Andreasen og flere tyskere skudt. Gestapo gennemgravede husets have for at finde skjulte v\xc3\xa5ben og spr\xc3\xa6ngte til sidst hele huset i luften._NEWLINE_P\xc3\xa5 Kildev\xc3\xa6ldskolen (tidligere Vognmandsmarken Skole og Bryggervangen Skole p\xc3\xa5 \xc3\x98sterbro) findes to mindetavler for tidligere elever som satte livet til under modstandskampen, Arthur Nielsen findes med p\xc3\xa5 Bryggervangens tavle. En mindesten er ogs\xc3\xa5 rejst for bl.a. Arthur Nielsen og Carl Alfred Nielsen ved den sydlige ende af Biblioteksvej i Hvidovre._NEWLINE_Arthur Nielsen ligger begravet i det store gravfelt i Mindelunden i Ryvangen.'